Diari Oficial de la Generalitat Valenciana


Sumari del DOGV 3566, del 23-08-1999 (1999/7490)

RESOLUCIÓ de 3 d'agost de 1999, del conseller d'Ocupació, sobre delegació d'atribucions en matèria de gestió econòmica i de contractació.
-----------------------------------------------------------------------------------------------------------------------------------------

### Dades del document

Número de DOGV
:   3566

Data del DOGV
:   23-08-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7490


Data del document
:   03-08-1999

Organisme emissor
:   Conselleria d'Ocupació

Tipus de document
:   Resolució

Descriptors 

:   * delegació de poders
    * contracte administratiu
    * competència administrativa
    * administració regional

RESOLUCIÓ de 3 d'agost de 1999, del conseller d'Ocupació, sobre delegació d'atribucions en matèria de gestió econòmica i de contractació. [1999/Q7490]
  
Establida l'estructura orgànica i el règim funcional de la Conselleria d'Ocupació per mitjà del Decret 92/1999, de 30 de juliol, del Govern Valencià, i amb la finalitat d'aconseguir una eficàcia i una agilitat més gran en la tramitació dels expedients que redunde en el fet de millorar la qualitat en la prestació dels servicis i de les funcions que té assignats, es considera convenient delegar determinades facultats atribuïdes amb caràcter general al titular de la Conselleria d'Ocupació per la normativa vigent, en altres òrgans d'esta conselleria.
  
Conseqüentment, i de conformitat amb allò que es disposa en l'article 68 de la Llei 5/1983, de 30 de desembre, de Govern Valencià, he resolt,
  
Primer
  
Es deleguen en els òrgans que a continuació es relacionen i en els termes que s'expressen, les següents facultats:
  
1. Gestió de personal.
  
Es delega en el secretari general l'exercici de les facultats relatives a la gestió del capítol I del pressupost de la Generalitat Valenciana .
  
La delegació comprén la firma de tots aquells documents administratius i de gestió comptable que siguen necessaris per a la preparació i l'execució de les despeses de personal.
  
2. Modificacions de crèdits.
  
Es delega en el secretari general l'exercici de les facultats d'aprovació d'expedients de modificació de crèdits que, d'acord amb la normativa vigent, siguen competència de esta conselleria, així com de proposta de modificació pressupostària davant l'òrgan competent que indique esta normativa.
  
3. Transferències corrents i de capital.
  
1. Es delega en el secretari general la facultat de firmar tots aquells documents administratius i de gestió comptable que requerisquen la preparació i l'execució de totes les transferències aprovades pel Govern Valencià, així com de les aprovades per qualsevol altre òrgan de la conselleria en l'àmbit de la respectiva competència, quan raons d'eficàcia i d'agilitat així ho aconsellen.
  
2. Es delega en els directors generals en el respectiu àmbit d'actuació, l'exercici de les facultats que, en matèria de transferències corrents i de capital acordades pel conseller o per ells mateixos en l'exercici de les competències pròpies o delegades, es relacionen a continuació:
  
a) La firma de tots aquells documents administratius i de gestió comptable que siguen necessaris per a la concessió de les transferències corrents i de capital.
  
b) La resolució de les incidències que es produïsquen amb posterioritat a la concessió de les transferències corrents i de capital.
  
c) La formulació de propostes de pagament de subvencions corrents i de capital concedides, fins i tot les d'abast plurianual, i la minoració de la subvenció concedida en els supòsits d'alteració d'alguna de les característiques del projecte aprovat, d'incompliment de condicions i terminis establits en la resolució de la concessió, de falta de justificació de les despeses efectivament realitzades o de no execució parcial de la inversió i de concessió d'altres ajudes públiques que en conjunt excedisquen els límits establits en la normativa vigent. La delegació comprén la firma de tots aquells documents comptables que s'originen com a conseqüència de l'exercici d'esta facultat.
  
d) La incoació i resolució dels expedients de revocació i resolució de subvencions, en els supòsits establits en la normativa vigent. La delegació comprén la firma de tots aquells documents comptables que s'originen com a conseqüència de l'exercici d'esta facultat.
  
3. Es delega en els directors territorials d'ocupació les facultats establides en el punt 2 anterior, pel que fa a les subvencions corrents i de capital que estos concedixen en l'exercici de les competències pròpies o delegades.
  
4. Contractes regulats per la Llei 13/1995, de 18 de maig.
  
1. Contractes d'execució d'obres, subministraments, gestió de servicis públics, consultoria i assistència i de servicis, que tinguen un import superior a 45.287.403 de pessetes.
  
Es delega en el secretari general l'exercici de les facultats ordinàries i la firma de tots aquells documents administratius i de gestió comptable que calguen en la tramitació de l'expedient, llevat de de les facultats corresponents a l'adjudicació i la formalització del contracte i de les modificacions, i, si és el cas, resolució i suspensió d'este.
  
2. Contractes d'execució d'obres, subministraments, gestió de servicis públics, consultoria i assistència i de servicis, que tinguen un import comprés entre 1.000.000 i 75.776.128 de pessetes.
  
Es delega en el secretari general l'exercici de les facultats que la normativa estatal o autonòmica vigent atribuïsca a l'òrgan de contractació.
  
Es delega en el secretari general administratiu la facultat per a la firma de tots aquells documents de gestió comptable que requerisca l'exercici de les facultats delegades.
  
3. Contractes d'execució d'obres, subministraments, gestió de servicis públics, consultoria i assistència i de servicis, amb un import que no excedisca la quantitat d'1.000.000 de pessetes .
  
Es delega en el secretari general administratiu, en els directors generals, en els directors territorials, en els directors de gabinets provincials de Seguretat i Higiene en el Treball, en els directors de centres de Formació Professional i en els directors d'oficines d'ocupació l'exercici de les facultats que la normativa estatal o autonòmica vigent atribuïsca a l'òrgan de contractació, pel que fa a les unitats adscrites a cada un d'ells; els servicis centrals de la conselleria que depenen directament del conseller o del secretari general, es consideren adscrits a la Secretaria General Administrativa. En tots els casos serà necessària la comunicació prèvia al secretari general abans d'iniciar el corresponent expedient.
  
Es delega en el secretari general administratiu la facultat per a la firma de tots aquells documents de gestió comptable que requerisca l'exercici de les facultats delegades.
  
4. Contractes de treballs específics i concrets no habituals, amb un import no superior a 54.142.720 de pessetes .
  
Es delega en el secretari general l'exercici de les facultats ordinàries i la firma de tots aquells documents administratius i de gestió comptable que siguen necessaris per a la tramitació de l'expedient, llevat de les facultats corresponents a l'adjudicació i la formalizació del contracte i de les modificacions, i, si és el cas, resolució i suspensió d'este.
  
5. Contractes de treballs específics i concrets no habituals, amb un import inferior a 76.415.562 de pessetes.
  
Es delega en el secretari general l'exercici de les facultats que la normativa estatal o autonòmica vigent atribuïsca a l'òrgan de contractació.
  
Es delega en el secretari general administratiu la facultat per a la firma de tots aquells documents de gestió comptable que requerisca l'exercici de les facultats delegades.
  
6. Contractes sotmesos al dret privat i contractes administratius especials.
  
S'aplicaran les regles contingudes en els punts primer i segon, segons l'import excedisca o no la quantitat de 77.485.557 de pessetes, respectivament.
  
Segon
  
Les resolucions administratives que es dicten en l'exercici de les facultats que es deleguen per mitjà d'esta resolució posen fi a la via administrativa, i es podrà interposar davant d'estes el corresponent recurs contenciós administratiu, sense perjuí que els interessats puguen exercitar-ne qualsevol altre que consideren procedent.
  
Tercer
  
En cas d'absència, vacant o malaltia del titular de l'òrgan en el qual es deleguen facultats, estes seran exercitades per aquells òrgans que estableix el Reglament orgànic i funcional de la Conselleria. En els supòsits no previstos en este reglament, correspondrà a l'òrgan superior l'exercici de les facultats delegades.
  
Quart
  
La delegació de facultats a què es refereix esta resolució s'entén sense perjuí que, en qualsevol moment, l'òrgan delegant puga reclamar el coneixement i resolució de qualsevol assumpte o expedient dels compresos en esta delegació.
  
Cinqué
  
Esta resolució tindrà efecte des del dia de la publicació en el Diari Oficial de la Generalitat Valenciana.